b'\n_START_ARTICLE_\nFlensborg Havnebane\n_START_PARAGRAPH_\nFlensborg Havnebane er en 4,5 km lang ensporet banestr\xc3\xa6kning, der blev anlagt i 1854. Str\xc3\xa6kningen g\xc3\xa5r fra Flensborg station via baned\xc3\xa6mningen til Havnespidsen, hvor den forgrener sig i to baner p\xc3\xa5 vest- og \xc3\xb8stbredden. Havnebanen i Flensborg var en af de f\xc3\xb8rste danske havnebaner. Den blev bygget for at transportere kv\xc3\xa6g fra handelsskibene i Flensborg Havn med toget til Husum og derfra videre til England. Byens f\xc3\xb8rste baneg\xc3\xa5rd ved Havnespidsen fik derfor betegnelsen den engelske baneg\xc3\xa5rd, den 1857 byggede og 257 m lange jernbanebro ud i Flensborg Havn blev kaldt den engelske bro. Den engelske baneg\xc3\xa5rd i n\xc3\xa6rheden af Havnespidsen blev indviet den 25. oktober 1854 under tilstedev\xc3\xa6relse af kong Frederik 7. Havnebanen p\xc3\xa5 fjordens vestside blev senere forl\xc3\xa6nget til v\xc3\xa6rftomr\xc3\xa5det i Nordstaden. Den engelske baneg\xc3\xa5rd i midtbyen blev dog f\xc3\xa5 \xc3\xa5r senere revet ned til fordel for den nye baneg\xc3\xa5rd i Sydstaden._NEWLINE_I 1972 blev banedriften for st\xc3\xb8rstedelen nedlagt, dog med j\xc3\xa6vne mellemrum k\xc3\xb8rte der veterantog p\xc3\xa5 str\xc3\xa6kningen. P\xc3\xa5 den vestlige havnebane var der ogs\xc3\xa5 med mellemrum godstrafik til cirka 2002. I 2014 blev sporet p\xc3\xa5 str\xc3\xa6kningens vestlige del delvis asfalteret og dermed gjort ubrugelig.'